khistorydata/jeongjo-sjw-relations huggingface dataset:
정조 8년
又啓目粘。安岳郡殺獄罪人金大隱發江獄事云云。更加嚴訊。期於取服爲白乎旀。新溪縣殺獄罪人李允才獄事云云。更無疑晦。嚴訊期於輸款爲白乎旀。延安府殺獄罪人申相孫獄事云云。更加嚴刑。期於取服爲白乎旀。豐川府殺獄罪人金武金獄事云云。更加嚴刑。期於得情爲白乎旀。海州牧殺獄罪人趙汗武獄事云云。更加嚴訊。期於輸款爲白乎旀。平山府殺獄罪人鄭大元獄事云云。更加嚴訊。期於得情爲白乎旀。瑞興縣殺獄罪人李三奉獄事云云。更加嚴訊。期於得情爲白乎旀。遂安郡殺獄罪人韓福金獄事云云。獄體至重。臣曹不敢擅便。上裁。何如。判付啓。黃海道安岳郡殺獄罪人金大隱發江者隱發江獄事段。與湖南邵昌務昌賢等獄事。大同而小異是如乎。邵哥則伯仲之間。難辨首從乙仍于。多年閱推。竟皆傅生。而至於此獄。下手輕重。姑且舍是。竝力與否。理宜按問。大抵兄弟竝力之說。屍親諸招。前後不但矛盾。違端尙無歸宿。初檢傷處。則在於脇下胯上。而其母兪女之招。則以爲大隱發江足踼胸膛。者隱發江無數蹴踏是如爲旀。其弟文憲長之招。則以爲大隱發江足踼右脇。者隱發江蹴踏脊背是如爲旀。覆檢傷處。則莖物浮脹。腎囊浮高。腹部膨脹。腸子突出。而其他脇下胯上等血瘀處。長廣分寸。比初檢不啻判異兺除良。兪女招。以爲大隱發江足踼脇肋。者隱發江脚踼足踏是如爲旀。文憲長招。以爲大隱發江。脚踼脇肋。拳毆脊背。者隱發江。亦爲拳毆脊背是如爲有在果。執此究之。兩人之分明竝力。槪可知已。至於下手之輕重。設令者隱發江。不及於大隱發江是良置。此則詳覈後。始可分別首從是旀。又以實因言之。初檢則曰被踼。覆檢則曰踼傷。兩檢實因。如是逕庭。被踼與踼傷。煞各有分屬於兄弟者。則兩漢之爲首爲從。當視被踼被踏之孰緊孰歇。道伯初不細詰詳査。而數次同推之後。遽定元犯。一放一囚者。殊乖明愼之方是如乎。所謂者隱發江。更爲捉來嚴問。應問各人。一體取招。稍俟疑端歸一。獄體究竟。從後決折。不至爲晩。以此分付道臣爲旀。農民滯囚可悶。干連諸人。捧供後卽爲放送。亦不必上營會査。令同推官。會査牒報後。枚擧狀聞事。竝以分付爲旀。新溪縣殺獄罪人李允才獄事段。允才之行兇。最分明。許發之犯手。似無理。道啓之如是立落。誠有所據。而若打若踼之在此在彼。秋官則猶屬疑信之科。其在重殺獄之道。不可遽令錄啓。更令道伯。出意見。發問目取招。仍具顚末。狀聞後稟處爲有矣。干連諸人之農時逮繫。亦宜軫念。更査段。嚴飭推官。使卽會同擧行爲旀。延安府殺獄罪人申相孫獄事段。盛暑屍帳。易致發變。掘瘞行檢。尤難準信兺除良。掩土已過三月。渾體無不腐爛。藉使發變之痕損。明有準信之證左。尙且十分難愼。不宜遽然成獄是去乙。況旀行兇器仗也。屍帳傷處也。檢狀實因也。種種可怪可訝之端。不一而足是如乎。器仗卽眞木云。而長爲十三尺九寸。大頭圍圓一尺許。小頭圍圓三寸許是如爲有置。木之長廣。旣如是絶大。則自非別般力壯之人。尙患扛擧而使用兺不喩。且考呈牒。以築杵擊打云。而大抵杵之爲物。爲便擣築。大者如臂。小者如笻。而此云長廣圍圓。非椽木則柱木也。元無彷彿於杵木之樣。則不可以杵木言也。由前由後。相左多端。此器仗之可疑也。開檢後執出者。卽腦後一庫之不腐微硬。而橫長則不過數寸。橫闊亦只是寸許。以彼拱抱之全株。如欲極力撞打。則當下裂折。便卽致命。其痕豈但止於分寸。不腐微硬而已乎。此傷處之可疑也。時則五月念間也。山上之役。終日矻矻。從又多喫酒飯。醉飽中暍是如可。際與相孫。鬪鬨顚仆。則雖無手勢之猛毒。必有因仍致命之理是去乙。況旀路傍暴陽。許久任置者乎。藉令撞破致死。實因之但曰被打致死者。此實因之可疑也。大抵私和緩獄。雖無人理。廉問成案。亦關後弊。人心常欲諱過。訟理每患難平是如乎。報營開檢。事面不輕。則傷處之發現。雖在可執不可執之間。要之以執爲定。亦是易然之事是置。今此判辭。雖似過於審愼。實理亦有如此者。卿等更良論理。出意見議處爲旀。豐川府殺獄罪人金武金獄事段。設如渠供捕校。果有從傍慫慂之擧是良置。究其起鬧之委折。參以犯手之情跡。一則武金。二則武金。此獄元犯。似無出於武金是如乎。道啓中賣鋤而失鋤者渠也。生疑而詰問者渠也。目以盜賊。言於奉齊者渠也。拳毆足踼。爲人所覩者渠也云者。可謂覻破奸狀。畫出眞境。雖欲求生。誠無奈何。依前同推或有別般疑端是去等。無拘其獄已究。竟使之從所見狀聞爲旀。海州牧殺獄罪人趙汗武獄事段。發憤於不當憤之跡。起鬧於不必鬧之事。忽荷體大材木。極力猛打。以至有折項致斃之擧。渠之經年逃躱。益見其自分必死。似此獄事。似無疑端。依回啓施行之意。分付爲旀。平山府殺獄罪人鄭大元獄事段。大元與致死是在金光魯。居在同閈。情若同氣。惟其切好之間。決無相害之意。而彼醉此醉。因戲成鬪。轉至有殺越之變是如乎。原初光魯之向大元詬辱也。勒加行陰之目於其矣旣骨之親。則爲人子者。宜有不忍聞不共戴之心。盛氣發憤。便下毒手。在法則固難赦。在情則必可恕。此政原情而屈法處是如乎。及其光魯之死也。渠往光魯家。備道毆打之顚末。又於初檢也。覆檢也。同推也。考覆也。其矣供招。了無一毫隱諱之意。惟有拚棄一死之志。此誠悶其情而憐其心處。至於親問時變辭。似因老獄奸生。此何足輕重於本事。況旀其父被毆。其子毆其人致死者。律許減死。無論生前被毆或死後被辱。爲其子。憤痛欲報讎之心。豈或間然。以此以彼。大元之傅生。實關風化之一助。大元。身乙。嚴刑一次。徒配爲旀。瑞興縣殺獄罪人李三奉獄事段。不念暮夜無知之義。冒犯窮寇勿追之戒。賊反荷杖。盜憎主人。烏可免乎。問鼎爲耽喫猪揮刀。只急竄鼠。觀於有刀有刀之說。雖與用意故刺有異是隱乃。傷痕若是狼藉。致命又在翌日。幸因於村兒之傳說。有此罪人之斯得。天道孔昭。可見殺人者死是如乎。始卽輸款。末又含嫌。强作不近似之說。忽引無係關之人者。究厥情狀。尤極巧惡。依前同推。期於斯速取服爲旀。遂安郡殺獄罪人韓福金獄事段。手勢至凶。情跡叵測兺除良。兄弟共犯。弟爲正犯是如可。正犯旣已物故。則中才當以隨從勘放兺除良。福金生時。每誘於其兄中才。而中才則只有爲弟爭死之語。於此亦可見良心之不泯。由前由後。中才傅生。不必持難。特爲放送事。分付爲良如敎。
정조 8년
又啓目粘。永同縣殺獄罪人李召吏獄事云云。另加嚴訊。期於取服爲白乎旀。淸安縣殺獄罪人金昌文獄事云云。更加嚴訊。期於得情爲白乎旀。永同縣殺獄罪人李次得獄事云云。更加嚴訊。期於取服。何如。判付啓。洪忠道永同縣殺獄罪人李召史獄事段。金發之狀。眞諺判異。不孫之招。立落懸殊。參看但稱橋邊之僵臥。詞證泛說街上之傳聞。外此可疑之端。不一而足。原犯發明之言。屍親則甘心和庭。婦女鬪鬨之變。厥夫則無意。保抱者。尤萬萬怪駭。初檢官所謂雖謂之氣塞殞命。亦可也云云。縱有鉤索之見。不無然疑之意是如乎。殺獄人命所關。除非十分明的之案。不必捏引以爲說。雖謂之三字。果足爲決獄之符契乎是隱乙喩。大抵鄕俗如有被打於人。舁置於彼隻之家。以爲恃惡討食之資。比比有之。此獄緊證。莫若金中已一人。而中已於屍親爲姪壻。於原犯爲媤叔。最初起鬧。若無下手之事。則豈有爲妻姑反害兄嫂之理。而擔舁不於妻姑之門。負置必也兄嫂之家者。可謂眞贓掩不得。訊推時。何不以此發問目取招。徑先決放是隱喩。事係淫穢。有難遽決。分付道伯。出意見詳査。狀聞後稟處爲旀。淸安縣殺獄罪人金昌文獄事段。京外無賴之漢。稱以雉契貢人。全家在路。聚黨作挐。公行盜賊之事。輕犯殺越之變。卽此獄案。益知爲弊之不些。槪延哥十餘人。以不知自何來獵。夫暮投村家咆哮劫掠。殆無異草顆之暴客。則其同舍之子弟。隔隣之親知。合力捍到。滾成一團戰場。卽是必至之勢。畢竟生死。無論在彼在此。均之爲戲殺。斷然非故犯是遣。設使强弱不敵。此死而彼生是良置。其死其生。直不過幸不幸之殊耳。雖以只坐家長之文。援作償命之律。而此又未知其妥當是旀。所謂屍親輩段置。皆已見捉於鎭營。仍又逃散云爾。則從後推覈。便作無憑之案兺除良。元犯之初不推諉於親屬。罪之有無。渠自當之云者。可見善端之猶有存者。以此以彼。合有曠蕩之典。昌文。身乙。加刑一次定配爲旀。永同縣殺獄罪人李次得獄事段。詞證則沒把捉。情跡則無形現。以至屍帳檢驗。非瘢損則灸痕。初異堅硬黑黯等執贓之處。則成獄一款。似有更商量是隱乃。鬧端起吃苗之牛。鬪勢若帳距之鷄。捽髮而被傷旣多。曳頓而受毒亦重。則因仍致死。勢所必至兺除良。潔沐淨衣。躬禱神庥。雖云金彭年之所慫慂。渠若無眞有所犯。顧何必傴僂乞憐於巫覡。以祈其命乎。次得身乙姑令依前訊推爲有矣。言聽面稽。若有參恕之端。勿以判下爲拘。須卽報營。仍又枚擧狀聞之意。竝以。分付爲良如敎。
정조 8년
又啓目粘。西原縣囚推罪人朴萬世獄事云云。殺獄體重。終難輕議。上裁敎是白乎旀。恩津縣囚推罪人徐永伊獄事云云。獄體至重。終難輕議。上裁敎是白乎旀。堤川縣囚推罪人李器太獄事云云。獄體至重。臣曹不敢擅便。上裁。何如。判付啓。西原縣殺獄罪人朴萬世獄事段。前後推官之報及道狀曹啓。一辭傅生。執此而可知其冤枉兺不喩。此獄肯綮。專在於自縊與勒縊。而諸般傷痕。沕合於無冤錄自縊條。至於臂膊之小小皮傷。亦不足爲要害致命之因。則萬世雖有乘醉下手之事。決不當以此償死是旀。査官結語中。勒縊者例皆掛屍示象。以明自縊之狀。豈有旣縊旋解。救療於一縷未絶云者。誠是的確之論。雖以死者之至親。或切隣之情。亦皆言自縊之分明。發告之徑先。則餘外閉門拒子。酌水禱神等。一二疑端。本不足深究是乃。含憾於束伍之代定。誤疑於子婦之誘引。辱聲至達於隣家。殺變旣在於砧間。則以此以彼。烏可免由我之律乎。加刑一次放送爲旀。恩津縣殺獄罪人徐永伊獄事段。此獄疑端非止一二。而金順太之托病不納。朴連伊之指處往覓。明有知機和應之跡。而參以證招。究其脈絡。則都歸於茂朱兒之護送。及其自現取招之後。宿處之指東指西。錢兩之乍減乍增。眞贓旣露。訝惑滋甚。此獄元犯。非永伊而何。然而斫松覆蒿。擧措太涉於整暇。散草棄饌。情節洽似乎强盜。黃昏旣非深夜。松田前臨大村。則殺越之變。如是慘毒。而豈有一人之不聞不知乎。殺獄償命。至嚴且重。實因與看證。一或不備。毋得成獄。法意有在是去乙。此獄則。旣無參看之證。又無明執之贓。而但以其然豈其然之事。置之不生不死之科。四載訊推。尙未究竟者。殊非罪疑之義。加刑一次。參酌定配爲旀。堤川縣殺獄罪人李器太獄事段。女子貞信。不係於地處之顯微。苟有行露之羞。則豈無速訟之理。而士之耽方。未聞有强暴之律是如乎。大抵盧女死。貞則貞矣。不死於執裾之日。而乃決於送單之時者。未知其死得其所。事貴成美。朝家雖不欲索言。因此而直歸於故殺逼殺之科。則不已過乎。且器太之爲罪。專在於拄單之勒送。而媒妁。父母之所不禁也。深追踰墻之失。有此束芧之擧。在器太遞足爲知禮。未見其爲罪是如乎。以此以彼。成獄償命。非所可論。刑推一次放送爲有矣。決意飮藥。旣由於宿恥之不能快雪。則當初器太決杖。未免失之太寬。其在重人命之義。不可無警。其時道臣。從重推考爲良如敎。
정조 8년
又啓目。三陟府殺獄罪人韓東建獄事云云。更加嚴訊。期於得情。何如。判付啓。原春道三陟府殺獄罪人韓東建獄事段。向因一秋堂一道臣之拈出疑端。有此按査之擧。而推官所論雜引經傳。極有條理。到今獄情。無容更評。而第殺越之獄。關係至重。當死而生。死者冤。當生而死。生者冤。於斯二者。差毫謬千是如乎。査之又査。又詳査之。務歸於四停八當。不害爲審克之道。二條疑端中。坐而受縛。猶可諉之始不料死。終焉被拘是隱乃。至於起鬧先犯。俱屬石乭。而當初鉤覈。已極疎漏。末梢處置。未免太寬。設或以下手輕重論是良置。當坐干犯之律。而一次刑放。得無太歇之嫌耶。火竹之打。痿脚之踼。似若無甚關係。而獄體則不然。石乭段。申飭該府。使之另加跟捕。期於捉得狀聞。以爲更査之地爲旀。東建段。今姑停刑以待之意。一體。分付於道臣爲良如敎。
정조 8년
又啓目。洪川縣殺獄罪人具時奉朴善生獄事云云。獄體至重。法意甚嚴。臣曹不敢擅斷。上裁。何如。判付啓。原春道洪川縣殺獄罪人具時奉朴善生獄事段。一獄兩犯。決折有三。曰主客也。曰强弱也。曰首從也。先起而打腮者時奉。後到而執䯻者善生。則時奉爲首。而善生爲從也。憤辱而惹鬧者時奉。挽救而解紛者善生。則時奉爲主。而善生爲客也。屍親五男。猶且阿護於時奉。同伴德潤。全無顧藉於善生。則亦可謂時奉强。而善生弱也。古人所云奏當之成。皐陶。以爲當殺者。不在善生。而在時奉也。兺除良。善生。以京班家奴。處四顧無人之地。被十年會推之刑。而一段良心。尙有不泯。時奉之侵擧其矣上典也。少無推諉底意。顯有愛扶之情。至云瞹昧上典。汝何擧說是如爲有則。於此可知非殺人之惡種。善生。身乙。加刑放送爲旀。時奉姑令訊推。期於取服爲良如敎。
정조 8년
又啓目粘。永興府殺獄罪人孟才云等獄事云云。依例同推。期於取服之意。分付道臣。何如。判付啓。咸鏡道永興府殺獄罪人孟才云孟才儉姜進杰李才原申得三金道己等獄事段。凡斷獄之體。不過曰情法。情苟可恕。則法亦隨輕。此所以有寧失之訓。惟輕之論也。大抵此獄。以脈錄觀之。仰面之腎囊。合面之頸根。傷痕旣狼藉矣。以參證論之。檢時之自服。査時之遁辭。詞案又明白矣。假使千歸之於才云家。眞箇有行賊之事。贓未執捉。則不告擅殺。律難可逭是去等。何況松田過去之蹤。初非人家夜入之盜。而只以脫笠一款。遽生竊鐵之疑。突地作黨。打殺償命之律。渠安免乎。然細究其情。反覆參商。則千歸之死。非死於才云之手。而實死於渠所拔出之刃是如乎。方其曉色熹微。松蔭森密之地。何來一漢。隱身急步。背包囚首。行止殊常。則以才云新經賊變之心。其疑而欲追。追而欲捕者。蓋亦固然之勢也。如使千歸。明其非賊而任其追來。雖至於受困之境。庶免其被打之患是去乙。乃反拔出白刃。直前行刺。雖無才云家行賊之物。實有追來人刺害之心。當是時也。才云之杖。安得不重打。而衆人之手。安得不共犯乎。然則殺千歸者。雖曰才云。而千歸所以至於死境者。以其拔刃之故也。使千歸。若無拔刃之擧。則才云之杖。豈至於必殺乎。才云所以一打再打。至於衆人之共打。而不暇念其重傷者。一則以拔刃之故。而明知其爲賊也。二則以拔刃之故。而急欲其自救也。白晝拔刃。較重於夜竊人家。而明其爲賊。無過於以刃執贓。則此與無故相殺及有意欲殺者。煞有間焉兺不喩。律有明火賊登時打殺者。勿論之文。此獄情法。雖不可與此比擬。而當初急步。頗似賊蹤。向後拔刃。明是賊情。則才云之心。只知爲拔刃之賊。而彼刃旣兇。故我杖亦猛。手勢急遽。杖頭蒼黃。要害被傷。有未暇顧者也。想像其情。此已足恕是遣。又是六人同心齊憤。只顧亂打。則其誰杖之先犯要害。某人之下手最重。實是被打者之所難分辨。而打之者之所未料量者。只以孟才之被打。而遂定才云之首犯。此亦非原情之論。以此以彼。才云之至於償命。殊欠審愼之義。才云段。加刑一次。減死定配爲旀。共犯是在才儉等五人段。分輕重或刑或杖。竝卽決放事。分付爲良如敎。
정조 8년
又啓目粘。富寧府殺獄罪人官奴益昌獄事云云。殺獄體重。臣曹不敢擅便。上裁是白乎旀。端川府殺獄罪人李宅守獄事云云。殺獄體重。有難輕議。上裁。何如。判付啓。咸鏡道富寧府殺獄罪人奴益昌獄事段。此獄元犯。不出於益昌彦春兩漢。而益昌之疑端少。彦春疑端多者。誠如道啓所論是如乎。二石米之偸食。縱云含憾之端。一段索之推出。終涉起疑之處。打傷之痕。旣不分明。推諉之說。未及究竟。而彦春則知機逃躱。益昌則多年滯囚。將至庾死者。足爲干和之端。加刑定配爲旀。端川府殺獄罪人李宅守獄事段。初檢傷痕。俱是柔軟。而覆檢題語。始以微堅二字。拈出成獄。當初實因之不明。槪可推知是旀。自擲之說。俱出於看證之招。致命之日。僅在於辜限之內。由前由後。足爲參恕之端兺不喩。狗屠之類。人所賤之也。俾責論價之太高。至有出言之不遜。則乘醉起惹。數次手打。不是異事。烹鷄賣米。倩人呈訴。跡雖涉於生怯。情實出於無他。此等獄囚。合施審恤之政。加刑一次。懲礪放送爲良如敎。
정조 8년
又啓目。殺獄罪人金有雲獄事云云。更加各別嚴刑。期於取服爲白乎旀。當該檢官。亦有不審之失。推考警責。何如。判付啓。被告人有雲之於其矣妻六月。常時情好。極其款洽。未嘗有屋中爭詰之事。而或因憤氣所使。妄下毒手。竟致邂逅殺死是良置。常可按法償命。有難遽議原恕是去等。況旀此獄。渾體痕損。殆無完處。伊時光景。自有明證兺除良。以年則二紀之參差也。以誼則兩情之乖離也。觀於男打女腹之招。益驗其宿昔之反目。非出於一朝之乘忿。所謂老婦得士夫旡攸利者。政爲此準備語是遣。且考其矣初檢以後供招。行兇情節。亦不敢全然掩諱。猶以乳傍傷痕。歸之手犯者。無異半承款是隱則。卽此是要害虛怯處也。豈不足爲致命之一大根因乎。成獄一款。無容更議。有雲。身乙。更加嚴刑。期於輸情爲旀。初檢官推考事。依所啓施行爲良如敎。
정조 8년
又啓目粘。廣州府殺獄罪人李奉男獄事云云。嚴加刑訊。期於取服爲白乎旀。同府殺獄罪人朴二乭獄事云云。各別嚴訊。卽速償命。斷不可已是白乎旀。安城郡殺獄罪人金竹億獄事云云。法意甚嚴。人命至重。臣曹不敢擅便。上裁敎是白乎旀。長湍府殺獄罪人柳漢丘獄事云云。更加嚴訊。期於取服爲白乎旀。仁川府殺獄罪人沈師伯獄事云云。終始受嗾。奸情自露。竝依道啓施行爲白乎旀。長湍府殺獄罪人高之方獄事云云。更加嚴訊。期於得情爲白乎旀。通津府殺獄罪人張志興獄事云云。更加嚴訊。期於得情。何如。判付啓。京畿廣州府殺獄罪人李奉男獄事段。奉男卽一正刑之囚也。倘無審閱錄啓文案之擧。此囚之傅生。決知無議到之時。況旀旣得一半分疑端。詢于道伯及邑宰。今若嫌其讞議之携貳。仍令如前訊推。則將至瘐死而後已。朝家所以三致意於此獄。不厭煩複者此也。大抵腮打者奉男也。足踼者奉男也。傷痕在彼。實因如許。爲此獄正犯者。非奉男而誰也。然屍帳中。木根所刺脫。至於二十餘庫之多。豈非執疑之一大緊證乎。道伯雖以木根多處。宜有罣礙自仆者。豈有環轉之理爲言。此又有不然者。無論若打若踼。自可唯渠所欲。極意逞毒。何必捽曳於木根齒齒之地。然後始可謂快於心而雪其憤耶。邑報中藉無推擠之事。所以致死者奉男云者。固知出於執法之論。而旣與作黨危逼。或設計戕害等干犯。大有間焉是隱則。豈可以孽由渠作。仍作償命之斷案乎。向筵。亦以此意。面討於道伯之見大體亦然。以此以彼。合施惟輕之典。加刑一次。減死定配爲旀。同府殺獄罪人朴二石獄事段。兩人共犯。一己徑斃乙仍于。向於判決中。付之一分生科。槪因詢問於前府尹而然耳。道啓則不當以丁石之已死。遽議二石之傅生云者。雖不可謂無據。求生必死。理合更究。卿等。更加仔細參閱。別具意見。論理稟處爲旀。安城郡殺獄罪人金竹億獄事段。前判付已詳之。大抵獨脚之短笻。無異十瞽之一相。槪其慣於使用反復。勝於常人故耳。道伯則不欲立異於其間。似從舊伯已執之見。而卿等之從而同是。殆若不敢可否者。亦未知有甚般委折而然是隱喩。殊莫曉也。且況癃老垂死之際。逢打便斃。何論痕損之輕重。昏夜無人之故。因戲成鬪。何論詞證之有無。然事出無妄。情非故殺。卿等議亦云當耳。更加嚴刑。減死定配爲旀。長湍府殺獄罪人柳漢丘獄事段。此獄。卿等何不付之疑輕之科乎。被打光景。欲問於屍親。則所謂屍親無形影矣。干連誰某。欲覈於同伴。則所謂同伴。沒把捉矣。發告根因。欲訊於參證。則所謂參證。亦不知去處矣。況旀漢丘之不逃就縛。亦出常情之外。殺獄何等重事。而徒執其然之跡。牢定不刊之案者。大有乖於審克之義。加刑放送爲旀。仁川府殺獄罪人沈師伯獄事段。此囚情節。已悉於前後判付。今不必更費辭敎是在果。今番更査。非謂有一分原恕之端也。槪欲求生於必死之中。毋或有齎冤枉死之歎也。今見所供。粧撰之奸竇漸滑。抵賴之隱情愈頑。初招再招。了無半句眞情之語。竝與同惡之日萬而萬段慫慂。必令以不聞不見之意。明白立證。以實己言。問目所云不死於己矣之獄事。而必死於自己之奸謀者。可謂畫出眞境是如乎。及其金先才之招出。而眞贓斷案。莫掩於削鬢打趾四字。藉曰鬢與趾。非要害致命之地云爾。七十老漢。凜凜有垂死之形。雖但執裾而捽曳。猶當有卽地喘促之理是去等。況縱其豪奴。削鬢打趾。此何等慘毒之擧乎。不可以翌日之强疾赴會。有所參恕兺不喩。最可痛者。血嘔一事。卽爲此獄之肯綮。而面質之招。未及究竟。推官之報。無端刪拔。卽此而尤驗其威勢之莫敢誰何矣。夫殺獄文書。至嚴且重。雖在尋常干連之招。必須無遺載謄。不敢存拔於其間。況旀血嘔有無。卽關師伯人鬼之分。則關和之重。鐵案昭昭。而今以一獄吏之私見。擅拔三尺案之要語。此自有殺獄以來。所未聞。所未有之事也。如非容護之跡。決知妄恣之致。該檢官事。節節無狀。仁川前府使問名。令該府。拿問嚴處爲旀。雖以道啓言之。其所臚列。在師伯。不過爲緦功之察。其武斷牟利之習。有何當死之罪乎。其捽曳打趾等行兇節次及嘔血一款。更良各別嚴刑。反覆窮詰爲有矣。金先才金成龍等段。屢年滯囚。足懲渠罪。竝放送爲旀。金日萬段。隨問變招。徒仰師伯之口。眩亂獄情之狀。萬萬痛駭。不可以泛泛隨從。遽然勘放。與師伯一體嚴刑取招。後更令道伯拈出疑端。論理狀聞後稟處爲旀。長湍府殺獄罪人高之方獄事段。此獄兩囚。俱有八條疑端。屢行按査。證案乙具。到今實無可以理會決折者是如乎。大抵足踼者。龍孫也。勒縊者。之方也。元世之死。專在於足踼與勒縊之間。而抑有一言可判者。被縊於一縷未絶之前。則足踼之龍孫反輕。而勒縊之之方。當坐償命之律。若以驚怯之故。勒縊於已死之後。均是勒縊。而若其致命之因。則專由於龍孫之足踼。龍孫又當爲元犯。已死未死之間。不容毫髮。而之方龍孫之誰首孰從。可以立決是隱乃。除非之方一人外。他無參見。元世伊時光景之人。此一款。終無以打破。此甚可恨兺不喩。渠輩雖曰獰猂。亦具知覺。則固當各陳實狀。以待朝家處分是去乙。龍孫則曰。初不下手。之方則曰。初不落當。其言則求說而不得。其計則欲巧而反拙。占乭太位等之招。公證已著。斷案斯成。至此而雖欲掩諱得乎。一獄兩犯。出場無期。獄情則徒增訝惑。査牒則轉入鶻突。道伯結辭。雖以之方爲元犯。而前下八條疑端。初無別白傅釋者。只以當初起鬧之由於之方。末後結顆之在於之方。勒定元犯。無少留難。聞於向筵所奏。槪知其無眞的。主見則然。而直令依道啓施行。是豈自初審愼之本意也哉。設置營府。此等獄事。終若不得情。實關係國綱。抑云匪細。自卿曹將此判付。措辭嚴飭該道。使之逐條盤詰。指一論理。狀聞後稟處爲有矣。看證三漢段。別無更問之端。農節滯囚。亦屬可悶。卽爲放送之意。分付爲旀。通津府殺獄罪人張志興獄事段。屍帳傷處。非踼則縊。繫頸曳來之時。雖欲自縊。得乎。今於更査之下。忽又變辭。推諉於串昌旕福兩漢者。情狀尤極獰頑。加刑取服。在所不已。藉曰此兩漢之所捉來。旣無平日之宿憾。又不識家在何處。則此不過指使也脅從也。不必以其矣疑眩之說。有所窮詰是隱乃。旣出於元犯之招。則獄體至重。何不一番盤問是隱喩。後同推日次時。各別嚴問取招。報來後。更爲論理狀聞之意。分付爲良如敎。
정조 8년
又啓目。龍仁縣殺獄罪人金元喆獄事云云。該縣令魚史鼎。令該府。拿問嚴處爲白乎旀。元喆偸埋之塚。旣已屢訟屢屈。則在法當掘。卽速掘去之意。分付道臣。何如。判付啓。龍仁縣殺獄罪人金元喆獄事段。卿等議啓。可謂的確。爲匹婦復讎云云。十分着題。依回啓施行爲有矣。大抵獄情。不無多少疑端。此則令道伯。更加究理。如有意見。隨卽陳聞事。分付爲良如敎。
정조 8년
甲辰五月二十九日卯時。上御誠正閣。都承旨與上京守令入侍時。行都承旨沈豐之。記事官沈晉賢。記注官金健修。記事官金鳳顯。驪州牧使李漢豐。洪州牧使李謙煥。豐德府使田文顯。順天府使李惠祚。大興郡守沈載鎭。安邊府使鄭淵淳。金川郡守洪載淵。固城縣令李羽晉。江西縣令鄭致淳。陰城縣監兪漢紀。連山縣監兪漢緯。新寧縣監趙器鎭。以次進伏訖。豐之曰。金在鎭李昌會。身病適苦。不得入侍。待令闕外云矣。上曰。次次進前。漢豐進奏職姓名。上曰。雨暘。如何。漢豐曰。雨旣適中。大是豐徵矣。上曰。與他守令有異。卽爲還官。可也。文顯進前。上曰。豐德則與驪州。何如。文顯曰。雖未周洽。雨亦均適。可謂豐徵矣。上曰。程途不遠。卽爲還官。可也。謙煥進前。上曰。民情如何。麥農。如何。謙煥曰。麥則成實頗善矣。上曰。移秧。如何。謙煥曰。雖高燥處。皆已移秧矣。上曰。以何事上京耶。謙煥曰。有母病。上來矣。上曰。幾朔乎。謙煥曰。待罪本州十八朔矣。惠祚進前。上曰。何事上來乎。惠祚曰。五考已滿。麥亦登熟。故上來矣。上曰。年事。如何。惠祚曰。一境皆早移。麥亦豐年矣。載鎭進前。上曰。今番加資乎。載鎭曰。然矣。上曰。民情。如何。載鎭曰。麥則免凶。雨雖晩來。移秧則幾盡爲之。故民情大安矣。上曰。種糧無不足之患乎。載鎭曰。還穀雖不足。麥出後則似無慮矣。上曰。邑弊。如何。載鎭曰。小邑荐歉。而已無顯著之弊矣。淵淳進前。上曰。今年民事。與昨年。如何。淵淳曰。以今所見。各穀大豐矣。上曰。何事上來乎。淵淳曰。今已畢賑。且聞老母病報。故上來矣。羽晉進前。上曰。民情農形。如何。羽晉曰。昨年幸非慘凶。今年雨暘亦適中。麥亦免凶矣。上曰。緣何上京。羽晉曰。老母在京。故爲覲親來京矣。致淳進前。上曰。民事農形。如何。致淳曰。豐徵矣。上曰。何事上京。致淳曰。聞家屬病報上來矣。載淵進前。上曰。年事。如何。載淵曰。豐徵矣。民情麥後少勝矣。上曰。金川設屯事。如何。載淵曰。今方募民。而土薄故民不聚矣。漢緯進前。上曰。民情農形。如何。漢緯曰。民情比前冬大勝。麥則免凶矣。上曰。農糧。如何。漢緯曰。不足矣麥出後少勝矣。漢紀進前。上曰。與兪漢緯爲誰。漢紀曰。兄弟矣。上曰。目下農形。如何。漢紀曰。麥旣免凶。民情大安。農事亦善爲移秧矣。器鎭進前。上曰。農形。如何。器鎭曰。雨澤均足。故今爲豐徵矣。上曰。民情。如何。器鎭曰。昨年稍實故民情晏如矣。命退。諸守令以次先退。豐之曰。吏曹參議趙鼎鎭。除拜後過三日。不爲出肅。依定式推考警責。仍卽牌招察任。何如。上曰。依爲之。出擧條命書榻敎曰。右承旨金魯淳。疏批已下。牌招察任。仍命退。承史以次退出。
정조 8년
甲辰五月二十九日辰時。上御誠正閣。刑曹堂上入侍時。刑曹判書趙時俊。參判李亨逵。參議李獻慶。行都承旨沈豐之。右副承旨徐龍輔。記事官沈晉賢。記注官金健修。記事官尹行任。以次進伏訖。上曰。藥房提調入侍。出榻敎上曰。奉審承旨入侍。出榻敎賤臣承命出傳。與提調金履素。左承旨李時秀偕入。時秀曰。臣敬奉聖敎。馳詣宗廟永寧殿景慕宮。奉審摘奸。則殿內無頉。諸執事無頉矣。上曰。知道。履素曰。日熱漸極。聖候。若何。上曰。一樣矣。履素奉進湯劑。上進御後。下敎曰。旣是調理之劑。都提調不必入來。朝紙亦不必書出矣。上命諸承旨。判付京外錄囚文案。時俊曰。當此暑月。以此事過費聖心。聞已多日矣。下情不勝悶迫矣。上曰。唐太宗固非聖主。猶於慮囚之時。必齋沐。蓋當死當生之分。在於毫釐之間。實不可忽者。故予果用心爲之。而必欲於六月前究竟。故今日召卿等。以爲頒布之地耳。豐之等。次第讀奏錄囚判付。上曰。右承旨入侍。出榻敎上曰。纂輯堂上入侍。出榻敎賤臣承命出。與右承旨金魯淳。纂輯堂上嚴璹。偕入。上曰。纂輯之役。今至何境。璹曰。姑未訖一典矣。上曰。堂上。無不足之慮耶。璹曰。若欲速成。則不可不加出。而不然則亦不必加差矣。上曰。若有稟定之事。卿等不待下敎。來到政院好矣。璹曰。臣以褒貶事。有仰達者矣。陵官及通禮院。自前無題目而有等第矣。今欲强作。則反爲苟艱矣。上曰。不必强覓矣。時俊曰。律官亦無題目矣。上曰。亦不必强覓矣。璹曰。宗廟修改。以何時擇日乎。上曰。一次奉審後。雖許久不修改處。所見如不大段。則草記稟處。可也。璹曰。墻垣頹圮處。本非震驚殿內之事。續續行慰安祭未安。上曰。有不行慰安祭之古例乎。詳考以奏。璹曰。元陵莎草。日次草記矣。今則莎草無可慮。恐不必連爲草記矣。上曰。然則其令止之。豐之曰。新除授左副承旨奇彦鼎。時在全羅道光州地。斯速乘馹上來事下諭。何如。上曰。依爲之。出擧條仍命書榻敎曰。陽智縣監。口傳差出。命退。諸臣以次退出。
정조 8년
甲辱五月二十九日未時。上御三善齋。戶房承旨入侍時。右副承旨徐龍輔。假注書李敬五。記注官金健修。記事官尹行任。以次進伏訖。上曰。都承旨同副承旨入侍。賤臣承命出傳。與行都承旨沈豐之。同副承旨李文源偕入進伏。上曰。進御六和湯。一貼煎入。自明日。加黃連五分。限五貼煎入。出榻敎仍命退。承史以次退出。
정조 8년
甲辰五月二十九日初更。上御三善齋。坐直承旨入侍時。同副承旨李文源。假注書李敬五。記注官金健修。記事官尹行任。以次進伏訖。上曰。左承旨入侍。左承旨李時秀。承命進伏。上命書傳敎曰。鄕外人。未諳格例。無足爲怪。而囚人未勘律之前。遽捧對章。格例所在。不可無警。捧納承旨推考。本事是非。雖示弦韋。此等處責備。實合存事體之義。兵曹參議宋載經。亦爲推考。又命書金吾草記判付訖。文源曰。新除授全羅兵使孫相龍。時在全羅左水營任所。而有除朝辭赴任之命矣。密符則以前任左水使時所佩密符。仍佩。諭書則安寶。使院吏齎傳。何如。上曰。依爲之。出擧條仍命退。承史以次退出。
정조 8년
行都承旨沈豐之式暇。行左承旨徐有防未肅拜。右承旨李時秀坐直。左副承旨金魯淳病。右副承旨徐龍輔坐。同副承旨李文源坐直。注書沈晉賢仕一員未差。假注書李敬五仕直。事變假注書安邁權仕。
정조 8년
李時秀啓曰。新除授吏曹佐郞李祖承。旣在闕中。不爲肅謝。直爲出去。事甚未安。依定式推考警責。何如。傳曰。允。
정조 8년
李時秀啓曰。右承旨金魯淳。今日不爲仕進。卽爲牌招。何如。傳曰。允。
정조 8년
傳于李時秀曰。同副承旨與輪對官入侍。
정조 8년
以掌令權以綱。持平愼師稷。獻納金東淵。正言徐有錬牌不進罷職傳旨。傳于李文源曰。只推。
정조 8년
李文源啓曰。掌令權以綱。持平愼師稷。旣有只推之命。竝一體牌招。何如。傳曰。允。
정조 8년
以吏曹參議趙鼎鎭牌不進罷職傳旨。傳于李時秀曰。只推。
정조 8년
以校理兪漢敬牌不進罷職傳旨。傳于李時秀曰。只推。
정조 8년
以校理柳孟養。修撰洪樂恒牌不進罷職傳旨。傳于李時秀曰。只推。
정조 8년
李時秀。以弘文館言啓曰。校理柳孟養兪漢敬。修撰洪樂恒。旣有只推之命。竝卽牌招察任。何如。傳曰。允。
정조 8년
傳于李文源曰。右副承旨入侍。
정조 8년
以慶尙監司南化史庫修補事狀啓。傳于李時秀曰。此等修改。旣有己丑已例。而農務方殷。此時史官。有煩民弊。雖不開庫。足可從便修改。依此擧行之意。卽爲。回諭。
정조 8년
以兵曹歲抄單子。傳于李文源曰。前萬戶崔德恒。賑事效勞。放敍用。
정조 8년
傳于李時秀曰。承旨房仍。左承旨爲禮房。
정조 8년
李時秀。以司饔院言啓曰。今日各殿宮所封供上中。司圃署西果。體少色淡。不得捧上。使之改備封進。則貢人等以爲。節序差早。萬無體大好品貿得之路云。事勢雖如此。莫重供上。闕封未安。未及成熟。體少者不得已捧入。其在重御供之道。誠極可駭。當該封進官。令該府處之。該吏令攸司科治。何如。傳曰。節早之致。官吏論罪分揀。果品待成熟封進。可也。
정조 8년
李時秀。以兵曹言啓曰。同知中樞府事吳命經金啓澤。俱以身病猝重。時月之內。差復無期。呈狀乞遞。西樞雖是閑局。不可一向虛帶。竝今姑改差。何如。傳曰。允。
정조 8년
李文源。以訓鍊都監言啓曰。本局字內諸處。連爲摘奸。則自玄石里至漢北門外。病人出來者爲六名。故五幕結構以給。而三十二名差病撤幕。新舊幕合爲三百六十一處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人十七名。又爲出來。故隨其無依者。六幕新造添補。使之奠接。舊幕中二十處。六十名差病撤還。新舊幕合爲四百八十七處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則自活人署至永渡橋近處。病人出來爲四名。故隨其無依者。三幕造給。使之奠接。舊幕中二十三處三十六名差病撤還。新舊幕合爲一百七十四處之意。敢啓。傳曰。知道。
정조 8년
義禁府啓目粘。懷德前縣監朴光晦口招云云。判付內辭緣。發問目嚴問。則擅調等諸條。關係至重。而張皇爲說。終不直陳。漫漶彌縫。究厥情狀。萬萬痛駭。刑推得情。何如。判付啓。擅調一事。不可不另行按査後決折。令道臣詳査狀聞後議處爲良如敎。
정조 8년
應敎李魯春。持平愼師稷。獻納金東淵。副校理曺允大。正言閔慶世徐有錬。修撰尹序東。副修撰李祖承啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
持平愼師稷。獻納金東淵。正言閔慶世徐有錬啓曰。請彦衡養遂獻遂竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 8년
持平愼師稷啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請求禮縣移配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請李義直。亟令王府。設鞫得情。快正典刑。請南海縣移配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。第四件事第五件事第九件事。亟停勿煩。
정조 8년
正言閔慶世啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事第十五件事。亟停勿煩。措辭見上
정조 8년
甲辰六月初一日卯時。上御誠正閣。同副承旨與輪對官入侍時。同副承旨李文源。假注書李敬五。記注官金健修。記事官尹行任。濟用監主簿尹光星。議政府司錄朴師默。司宰監奉事趙命喆。廣興倉奉事徐鼎淳。宗廟署令吳翼煥。社稷署令金復淳。平市署主簿李萬運。長興庫奉事徐有容。掌苑署別提李濟逵。以次進伏訖。上曰。輪對官進前。光星等進奏職姓名訖。上問職掌。光星曰。掌木綿矣。命喆曰。掌魚醢矣。鼎淳曰。掌米太矣。翼煥曰。逐日修掃。五日奉審矣。復淳曰。朔望神室奉審。五日壇上奉審矣。萬運曰。掌句檢市廛平斗斛長尺。低昂物貨等事矣。有容曰。掌供上紙矣。濟逵曰。掌果實矣。上問遺在。光星曰。白木綿三同四十五疋十五尺。入染木綿四十七疋一尺矣。命喆曰。卵醢五十八升矣。鼎淳曰。時遺在米一萬五千六百六十九石一斗。太六千二百四十二石十一斗矣。有容曰。供上草注紙一百八十五卷矣。上曰。各陳所懷。可也。光星等曰。無所懷矣。上謂萬運曰。爾年。今爲幾何。對曰。六十二歲矣。上曰。所掌冊子。幾何修正乎。萬運曰。訖工姑遠矣。上曰。此冊始自肅廟朝。而迄未成焉。嘗欲得如汝諧博者。修成完書而未果矣。須於未作宰之前修成。可也。萬運曰。工役浩汗。恐難速成矣。上曰。當爲幾卷。萬運曰。幾至數十卷矣。上曰。宮殿誌則別無可考。而此閣卽顯廟朝東宮時所建置也。備局謄錄。亦爲取見。從速訖工。好矣。仍命輪對官先退。文源曰。輪對官中。六司不入矣。上曰。何故也。文源曰。五部官則犯染。繕工監役金履裕。有實病云矣。上曰。左承旨入侍。左承旨李時秀承命進伏。上曰。日記抄書之役。與金載瓚爲之。可也。凡例則從當下敎矣。仍命退。承史以次退出。
정조 8년
甲辰六月初一日午時。上御三善齋。右副承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上命書傳敎曰。在外承旨許遞。前望單子入之。待開門牌招察任。又命書榻敎曰。當該承旨推考。仍命退。承史以次退出。
정조 8년
甲辰六月初一日酉時。上御三善齋。右副承旨入侍時。右副承旨徐龍輔。假注書李敬五。記注官金健修。記事官李崑秀。以次進伏訖。上命讀御製弘文館志序。又命讀抄啓課試試券。龍輔讀奏訖。上曰。坐直承旨入侍。出榻敎又命書榻敎曰。召對爲之。仍命退。承史以次退出。
정조 8년
甲辰六月初一日酉時。上御三善齋。召對入侍時。參贊官李文源。檢校直閣徐龍輔。侍讀官李魯春。檢討官李祖承。假注書李敬五。記注官金健修。記事官李崑秀。以次進伏訖。上命讀寶鑑。魯春等讀奏訖。上命陳文義。魯春曰。寶鑑一篇。今已畢講。猗歟大哉。列聖朝治法政謨。盡在於是。欲法堯舜。當法祖宗。我聖上。動法堯舜。亦在於是。伏願深留聖意焉。上曰。其言。好矣。祖承曰。一篇中片言隻字。莫非祖宗朝盛德大業。我殿下繼志述事之聖孝。亦不出於此篇之內。伏願隨事體念焉。上曰。其言。亦好矣。文源曰。貢獐之以死代生。亦可見先朝恤民弊及禽獸之聖意。伏願殿下。無以一事之微。而毋或少忽焉。上曰。所奏切實。當體念矣。龍輔曰。玉堂上下番。旣已悉陳。臣無可達之辭矣。上命書傳敎曰。堂下積滯。莫若近日。貶坐政期在卽。前吏曹佐郞李祖承。仍任前職。吏曹未肅拜堂上。竝許遞。政官待明朝牌招開政。仍命退。諸臣以次退出。
정조 8년
行都承旨沈豐之坐。行左承旨徐有防坐直。行右承旨朴祐源坐。左副承旨尹勉升坐。右副承旨趙鼎鎭坐。同副承旨李益烍坐直。注書沈晉賢式暇一員未差。假注書李敬五仕直。事變假注書安邁權仕。
정조 8년
徐有防啓曰。修撰尹序東。以堂箚之不得聯參。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招察任。何如。傳曰。允。
정조 8년
徐有防啓曰。合辭方張之時。兩司無詣臺之員。事甚未安。除在外。牌招啓辭及傳旨未下外。未肅拜呈告人員。竝卽牌招。何如。傳曰。允。
정조 8년
傳于沈豐之曰。右承旨右副承旨或不爲仕進。或呈病。竝許遞。前望單子入之。
정조 8년
承旨前望單子入之。朴祐源尹勉升趙鼎鎭李益烍落點。
정조 8년
沈豐之啓曰。新除授右承旨朴祐源。左副承旨尹勉升。右副承旨趙鼎鎭。同副承旨李益烍。卽爲牌招察任。何如。傳曰。允。
정조 8년
有政。吏批。判書李在簡進。參判參議未差。行都承旨沈豐之進。以金夏材爲吏曹參判。黃昇源爲吏曹參議。兪彦脩爲執義。朴廣源爲副修撰。李敬倫爲兵曹參判。金文淳爲工曹參判。尹博基爲敦寧判官。興恩副慰單鄭在和。吏曹佐郞李祖承仍任事。承傳。
정조 8년
兵批。判書徐有隣病。參判李敬倫未肅拜。參議宋載經病。參知柳誼入直進。行左承旨徐有防進。同知單申應周任嵂。僉知單趙心泰。副護軍沈具八柱李廷老李廷赫張成漢金處升。副司直金夏材洪良浩趙興鎭金魯永金履禧朴師崙崔李宜老尹勉昇。
정조 8년
以全羅監司泰仁縣民家失火事狀啓。傳于李益烍曰。値此歉歲。尤宜拔例。賙救民家。另施恤典之意。分付。
정조 8년
傳于徐有防曰。纂輯堂上時無職名人。令該曹口傳付軍職。
정조 8년
兵曹口傳政事。副司直李時秀。
정조 8년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 8년
李益烍。以兵曹言啓曰。禁軍來秋冬等祿試射時沒技人。別單中依例懸註以入之意。敢啓。傳曰。知道。
정조 8년
李益烍。以訓鍊都監言啓曰。因司謁手本。武藝別監趙漢喆洪重澤。久勤當次。依定式遷轉事。啓下矣。本局別武士。時無見窠。待都政有闕。差定之意。敢啓。傳曰。知道。
정조 8년
趙鼎鎭。以訓鍊都監言啓曰。本局字內諸處。連爲摘奸。則自孔德里至漢北門外。病人出來者。爲二十名。故十一幕結構以給。而七名差病撤幕。新舊合爲三百六十六處之意。敢啓。傳曰。知道。
정조 8년
趙鼎鎭。以禁衛營言啓曰。本營字內病幕。今日摘奸。則自南伐院。至大峴近處。病人十六名。又爲出來。故隨其無依者。四幕新造添補。使之奠接。舊幕中二十八處六十四名。差病撤還。新舊幕合爲四百六十三處之意。敢啓。傳曰。知道。
정조 8년
趙鼎鎭。以御營廳言啓曰。本廳字內病幕。連爲摘奸。則自活人署至永渡橋近處。病人出來爲二名。故隨其無依者。二幕造給。使之奠接。舊幕中三幕五名。差病撤還。新舊幕合爲一百七十三處之意。敢啓。傳曰。知道。
정조 8년
趙鼎鎭。以備邊司言啓曰。今日發遣郞廳。東西南郊結幕處。摘奸以來。則回告內以爲。訓鍊都監字內。新舊幕合爲三百六十一處。禁衛營字內。新舊幕合爲四百八十七處。御營廳字內。新舊幕合爲一百七十四處。而自今日天明後。至午前。病人出來之數。訓鍊都監字內三名。禁衛營字內一名。自該營隨其病人來到。卽爲結幕。俾得奠接。糧資則該廳兩郞廳分處所。眼同部官。方張俵給。竝姑無頉。故更加惕念擧行之意。各別嚴飭云矣。敢啓。傳曰。知道。
정조 8년
李益烍。以漢城府言啓曰。涉疑疾新舊病人中。向差與已差還入。方痛與死亡之類及各部兩署出幕之數。今又報來。故列錄書入之意。敢啓。傳曰。知道。
정조 8년
趙鼎鎭。以賑恤廳言啓曰。東南西北部字內及兩活人署。出幕病人中。抄出無依之類。前出幕病人七百十一口內。男女老壯五百九十四口。每口粥米四升式。男女弱一百十七口。每口粥米二升式。合米十七石六斗。再巡畢分給。新出幕病人六百四十八口內。男女老壯五百四十三口。每口粥米四升式。男女弱一百五口。每口粥米二升式。合米十五石十三斗二升。初巡分給之意。敢啓。傳曰。知道。
정조 8년
朴祐源。以義禁府言啓曰。頃因宣惠廳堂上徐有隣所啓。洪忠道恩津縣稅穀。至全羅道咸悅縣臭載事。兩邑守令。竝待畢賑。照律勘處事擧條。啓下矣。兩邑賑事。旣已告竣。咸悅縣監李舒永。恩津縣監韓世裕。當爲拿來。而臣府不敢擅便。上裁。何如。傳曰。今番分揀。
정조 8년
朴祐源。以義禁府言啓曰。因龍仁殺獄罪人金元喆獄事査啓刑曹粘目內。前縣監魚史弼。藏匿殺越之罪人。令該府。拿問嚴處事。判付內依回啓施行事。命下矣。魚史弼時在京畿龍仁地云。依例發遣府羅將拿來。何如。傳曰。允。
정조 8년
趙鼎鎭。以左右捕盜廳言啓曰。軍堡守直軍孫仁達金小同等。合施之律。出意見論理草記事。命下矣。今此孫仁達金小同等所犯。似無隱情。而身爲衛卒。不愼守直。致有門鑰自開之擧。論其罪狀。合施重律。移送秋曹。照法重勘。恐合事宜之意。敢啓。傳曰。議處。
정조 8년
李益烍。以左右捕盜廳言啓曰。軍堡守直軍孫仁達金小同等。議處事。命下矣。論其所犯則以軍堡守直軍。擅入不當入之地。手摩鎖鑰。致有此自開之擧。其在重門鑰嚴事體之道。刑配之律。斷不可已。而本廳則周牢杖棍之外。無他可施之律。從重決棍放送。何如。傳曰。此是棍放之罪乎。此草記勿施。卿等從重推考。更爲議處。可也。
정조 8년
大司憲李聖圭疏曰。伏以。臣苫塊餘喘。冥頑苟活。三載血泣。萬念灰冷。不意記簪之眷。特垂錄孤之恩。中月未畢。除旨荐降。榮動松楸。感結幽明。迺者憲長新命。又下於千萬夢想之外。臣手奉恩誥。益不勝摧咽感惶之至。仍伏念臣父立朝五十年。蒙被先大王不世之殊遇。恩偏眷庇。位致崇顯。高天厚地。終始洪造。逮叨耆英之列。與囿仁壽之化。遭遇之盛。千一希覯。晩來沈病。曠廢朝儀。觚稜之戀。寤寐如結。每以昊天莫報。餘日無幾。爲耿耿不瞑之恨矣。及夫身歾之後。特下隱卒之典。賻加常列。䛶趁襄前。恩言所及。瞻聆歆歎。臣父有知。亦必感泣於冥冥之中。況在臣心。當作何懷。闔門攢祝。殞結難酬。顧臣移孝畢忠之義。惟在於奔奏殫竭。少效涓埃。追先臣未卒之志。報聖主岡極之恩。炳然寸丹質之彼蒼。湯火糜粉。固所不避。今於新除之下。尤何敢曠日遲徊。而班聯舊儀。益愴往跡之追懷。草墳餘生。只覺新榮之增疚。且臣見叨之職。卽是從前蔑效之地。矧今國賊假息。王章久屈。大恬小嬉。閱歲經年。此時此任。豈容如臣譾劣所可苟然充位也哉。連違召命。彌增悚蹙。敢控悲苦之懇。仰瀆崇高之聽。伏乞聖明。俯加矜察。亟遞臣職。仍勘臣罪。以肅朝綱。以安微分。不勝幸甚。臣方丐免。不宜贅他。而事在目下。略此附陳焉。噫。臺啓停連。自有規格。雖曰。當停之啓。必須發簡諸僚。僉議詢同。然後始乃停論。書出朝紙。播示中外者。卽是不易之常法也。日前金養淳之啓。若曰宜停則預加商確。如例以停。何所不可。而特因憲臣之不善周旋。未免做錯。而小報之屢改書布。已壞臺規。大致駭惑。實如聖敎所云停之不以其道者也。況於諫疏旣出之後。宜有所釐正。而今至多日。尙此伈泄。臣之所惜者。卽因一事之偶失。永作臺端之後弊也。臣謂近日詣臺兩司。不可無譴責之典也。臣卽又伏見歲抄下者。有金載順尹弘烈李普溫敍用之命。噫。彼三人者。其所干犯。果何如也。護逆之罪。黨惡之狀。曾已臚列於前後臺啓。則雖緣天網之太恢。遽爾薄竄之旋宥。而至於收敍滌蕩。便同無故之人。則實非聖朝嚴隄防明好惡之道。亦願亟寢成命。以存法紀焉。答曰。省疏具悉。停啓之乖例被停者。便不明快。李集斗之刋削。良以此也。伊後詣臺臺臣。何必追究。附陳三人事。二猶已甚。一何竝擧。卿其勿辭行公。
정조 8년
大司諫尹坊疏曰。伏以。臣年紀衰邁。志氣摧頹。言責重任。實無一分堪承之望。而且臣素患疝癖之症。每當暑熱。發作如期。無時衝亘。叫痛若絶。精神昏瞀。浹旬委頓。恩除之下。鎭日違逋。罪積慢蹇。冞增懍惕。顧此所叨。旣是臣累十年宿趼。則今何敢强爲辭巽之計。而以此病狀。萬無自力承膺之勢。玆不得不冒萬死哀籲。伏乞聖明。俯垂矜諒。亟賜鐫遞。仍治臣罪。以肅朝綱。不勝幸甚。臣卽伏見歲抄下者。有尹弘烈李普溫等敍用之命。臣竊不勝訝惑之至。噫。彼兩人。以弘燮死友。爲一世指目。當初臺啓。聲罪至重。竄配蒙宥。亦失太寬。輿情憤菀。久而未已。今乃混入收敍之秩。便同無故之人。此雖出於我聖上曠蕩之典。而由是綱紀不嚴。職此而義理漸晦。凡厥迹涉不逞。罪在罔赦者。無不旁伺竊聽。擧生希覬僥倖之心。此豈世道之細故也哉。憂歎之極。敢此附陳。伏願殿下。更加三思。亟寢兩人收敍之命。以嚴隄防。以昭法紀焉。答曰。省疏具悉。三司迭發。太過分數。所請不允。卿其勿辭。調理行公。
정조 8년
同副承旨李文源疏曰。伏以。臣與左承旨臣徐有防。有娚妹應避之嫌。揆以法例。在下當遞。伏乞聖明。亟賜遞改。以存公格。千萬幸甚。踏啓字。
정조 8년
應敎李魯春。副校理曺允大等箚曰。伏以。臣等卽伏見歲抄下者。有尹弘烈李普溫敍用之命。臣等相顧愕眙。不勝訝惑。噫。彼兩人之罪。可勝痛哉。附麗弘燮爲其死友。事無大小。無不參涉。其奸情妖態。昭在臺啓。而混被旁流之澤。得返禦魅之跡者。論以常憲。失之太寬。今又視同無故之人。例加收簪之典。臣等實莫曉聖意之攸在也。若此不已。則隄防漸弛。義理益晦。將使不逞之徒。無不覬覦而生心矣。豈不大可寒心哉。固知我聖上好生之德。懋施曠蕩之恩。而至於事關隄防者。一例收敍。不少留難。此臣等所以憂歎而不已者也。伏願益加三思。亟寢成命。以存法紀。以杜後弊焉。至於承宣。職在惟允之地。初不覆難。遽爾頒布。臣等謂該房承旨。施以譴罷之典。斷不可已也。取進止。答曰。省箚具悉。二人事。以決無不知四字。寘人於人鬼關頭者。無係隄防。有乖刑政。以是旣宥之又敍之。予意豈無商量。該房承旨事。伊時元無該房。坐直下位。亦在應遞中。所請譴罷之典。無處可施矣。
정조 8년
持平愼師稷。獻納金東淵。正言徐有錬閔慶世等疏曰。伏以。臣等卽於承牌赴闕之際。得伏見歲抄下者。有金載順尹弘烈李普溫敍用之命矣。噫。彼三人。當初所坐。關係至重。其護逆之罪。黨惡之狀。前後臺啓。臚列無餘。薄竄旋宥。晏然在第。猶未免太寬之歸。而今乃節次容釋。以至於收敍之境。臣等相顧愕眙。竊不勝憂歎之至。此雖出於我聖上曠蕩之盛德。而若此不已。則隄防漸弛。義理愈晦。許多釁累之類。擧將有覦覬彈冠之望。其爲世道之慮。當如何哉。伏乞聖明。益加三思。亟寢成命。以示隄防不可不嚴。義理不可不明之意焉。省疏具悉。三人事。憲長批已言之矣。
정조 8년
甲辰六月初二日午時。上御誠正閣。都承旨入侍時。行都承旨沈豐之。假注書李敬五。記事官金鳳顯李崑秀。以次進伏訖。上曰。藥房提調持湯劑入侍。出榻敎賤臣承命出。與藥房提調金履素。醫官吳道炯偕入進伏。履素豐之進前曰。日間聖體。若何。上曰。一樣矣。道炯奉進湯劑。上進御訖。下敎曰。湯劑今進幾貼乎。道炯曰。至第三貼矣。上謂履素曰。卿爲肇慶廟大祝堂上乎。對曰。然矣。上曰。嘉善後除拜承旨爲幾次乎。對曰。僅爲數次矣。上曰。昨日。輪對官入侍。卿之弟不入何故也。履素曰。雖緣實故。而萬萬惶懍矣。仍命退。諸臣以次退出。
정조 8년
甲辰六月初二日申時。上御三善齋。承旨入侍時。行左承旨徐有防。行右承旨朴祐源。假注書李敬五。記事官金鳳顯李崑秀。以次進伏訖。上命讀弘文館志。有防等讀奏訖。仍命書大司憲李聖圭。大司諫尹坊。兩司玉堂聯名疏批。仍命退。承史以次退出。
정조 8년
行都承旨沈豐之坐。行左承旨徐有防坐。行右承旨朴祐源坐。左副承旨尹勉升坐直。右副承旨趙鼎鎭坐直。同副承旨李益烍坐。注書沈晉賢式暇一員未差。假注書李敬五仕直。事變假注書安邁權仕。
정조 8년
徐有防啓曰。卽者副校理曺允大。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 8년
傳于尹勉升曰。下直守令留待。
정조 8년
傳于沈豐之曰。都提調入侍。
정조 8년
以吏曹參議黃昇源牌不進罷職傳旨。傳于沈豐之曰。只推。更爲牌招。
정조 8년
傳于沈豐之曰。山林外。在外被論兩司。竝許遞。今日政差出。待下批牌招。以爲署經之地。未下直守令。待署經亦令當日辭朝。
정조 8년
有政。吏批。判書李在簡進。參判金夏材在外未肅拜。參議黃昇源牌不進。同副承旨李益烍進。以徐有成爲司諫。李壽咸宋銓爲掌令。李祉永爲持平。趙錫穆爲獻納。沈鏗權裕爲正言。申益彬爲左尹。趙德洵爲軍資判官。折衝金廷瑞。今加嘉善。武臣堂上朔試射時。連三次居首加資事。兵曹覆啓判下。
정조 8년
兵批。判書徐有隣進。參判未差。參議宋載經病。參知柳誼病。右副承旨趙鼎鎭進。以趙白文昌爲同知。徐獻修爲僉知。林栽洙沈能寬爲宣傳官。李亨默爲忠壯將。朴宗郁爲全羅監營中軍。李鎭國爲部將。副護軍吳命經金啓澤黃泰彦李一曾李思祚。副司直李文源徐龍輔奇彦鼎金東淵愼師稷。副司果徐有錬閔慶世。竝單付。黃道永爲臨津別將。朴景文爲楊花別將。李澾爲長山別將。廣州中軍單李弘遠。
정조 8년
傳于徐有防曰。召對爲之。
정조 8년
傳于沈豐之曰。左副承旨與下直守令入侍。
정조 8년
以校理柳孟養兪漢敬。修撰洪樂恒牌不進罷職傳旨。傳于徐有防曰。只推。更爲牌招。
정조 8년
備忘記。吉州牧使具世績下直。長弓一張。長箭一部。片箭一部。筒兒一箇賜給。
정조 8년
尹勉升啓曰。未下直守令。待署經當日辭朝事。命下矣。諫院旣已署經。而憲府則掌令李壽咸牌不進。宋銓在外。持平李祉永陳疏入啓。無以備員開坐。大司憲李聖圭。執義兪彦脩。竝卽牌招。以爲署經之地。何如。傳曰。在外及陳疏人竝許遞。與未差之代。前望單子入之。待下批牌招。以爲備員署經之地。可也。
정조 8년
臺諫前望單子入之。掌令成穎魚錫齡。持平李彦祜落點。
정조 8년
尹勉升啓曰。掌令魚錫齡。持平李彦祜牌不進罷職傳旨今方捧入。而掌令成穎。持平金履安在外。大司憲李聖圭。執義兪彦脩未肅拜。守令署經命下之後。不卽擧行。事甚未安。大司憲李聖圭。執義兪彦脩。竝卽牌招。以爲備員署經之地。何如。傳曰。允。違牌人只推。一體牌招。
정조 8년
尹勉升。以弘文館言啓曰。本館上番闕直。事甚未安。修撰尹序東。卽爲牌招。姑陞入直。何如。傳曰。允。
정조 8년
趙鼎鎭。以兵曹言啓曰。今此景慕宮展拜時。本曹入直堂上侍衛及守宮堂上。不可不備員。而參判李敬倫。在外未肅拜。參議宋載經。身病猝重。不得進參。令政院稟旨變通。仍令該曹。卽爲差出。待下批牌招。以爲備員之地。何如。傳曰。允。
정조 8년
趙鼎鎭啓曰。因兵曹草記。今此景慕宮展拜時。本曹入直堂上侍衛及守宮堂上。不可不備員。而參判李敬倫。在外未肅拜。參議宋載經。身病猝重。不得進參。令本院稟旨變通事。允下矣。合有變通之道。何以爲之。敢稟。傳曰。許遞。
정조 8년
趙鼎鎭啓曰。兵曹參判李敬倫。參議宋載經許遞事。命下矣。令該曹卽爲口傳差出。何如。傳曰。允。
정조 8년
吏曹口傳政事。蔡弘履爲兵曹參判。金宇鎭爲參議。
정조 8년
趙鼎鎭。以兵曹言啓曰。依下敎嚴飭宣傳官廳。白慶周處勅書出給之意。敢啓。傳曰。知道。
정조 8년
趙鼎鎭。以兵曹言啓曰。卽接集賢門入直哨官池得龜手本。則集英門北邊內宮墻一間許外半面。初更量因雨缺落云。令紫門監。待明朝以杻把子堅實圍排。把守軍集賢門入直軍五名除出。限修築間。嚴加守直。依例樹柵之意。分付。該所衛將。尙不牒報。有此入直哨官手本之先到。事甚稽忽。當該東所入直衛將崔世達爲先從重推考。何如。傳曰。允。衛將請罪事。直所稍間。分揀。咫尺之地。有此頹圮之擧。則宜卽先報集賢門內入直別軍職處。以爲趁時微稟後。堅實圍排。而尙無一言皁白。該哨官汰去。可也。
정조 8년
趙鼎鎭。以司僕寺言啓曰。明日景慕宮展拜時。本寺正當爲進輿差備。而寺正李復永在外。今姑改差。其代令該曹。卽爲口傳差出。以爲差備之地。何如。傳曰。允。
정조 8년
吏曹口傳政事。以李謙彬爲司僕寺正。
정조 8년
趙鼎鎭。以訓鍊都監言啓曰。明日景慕宮展拜時。依兵曹節目。弘化門軍一百名。集春營軍三十名。廣智營軍三十名。各留十名。待標信除出。臣率領排立於月覲門外。還宮後入直之意。敢啓。傳曰。知道。
정조 8년
趙鼎鎭。以御營廳言啓曰。今六月初四日景慕宮展拜時。依兵曹節目。集春營入直摠戎廳作隊軍三十名內。集春門直三名。營直二名除。實二十五名除出。本廳把摠許侊。入直哨官趙學枋。領赴訓鍊都監都領陣。東營入直守禦廳作隊軍二十名。入直把摠李需克。哨官洪範源率領。宮大門外把守。而竝待標信出用。解嚴後還入直間。集春營哨官李貞圭。東營哨官李光進。代直之意。敢啓。傳曰。知道。
정조 8년
趙鼎鎭。以訓鍊都監言啓曰。本局諸處。連爲摘奸。則自弘濟院至漢北門外。病人出來者。爲十三名。故七幕結構以給。而四名差病撤幕。新舊幕合爲三百六十九處之意。敢啓。傳曰。雨勢姑無霽意。各別申飭。俾無如前漂失之弊。可也。
정조 8년
趙鼎鎭。以訓鍊都監言啓曰。本局字內諸處。連爲摘奸。則今日無病人出來者。而九名差病撤幕。舊幕三百六十三處之意。敢啓。傳曰。知道。
정조 8년
趙鼎鎭。以禁衛營言啓曰。本營字內病幕。今日摘奸。則自南伐院至大峴近處。病人九名。又爲出來。故隨其無依者。二幕新造添補。使之奠接。舊幕中十四處三十三名。差病撤還。新舊幕合爲四百五十一處之意。敢啓。傳曰。雨勢姑無霽意。各別申飭。俾無如前漂失之弊。可也。
정조 8년
趙鼎鎭。以禁衛營言啓曰。本營字內病幕。今日摘奸。則自南伐院至大峴近處。病人十五名。又爲出來。故隨其無依者。六幕新造添補。使之奠接。舊幕中五處十二名。差病撤還。新舊幕合爲四百五十二處之意。敢啓。傳曰。知道。
정조 8년
趙鼎鎭。以御營廳言啓曰。本廳字內病幕。連爲摘奸。則自活人署至永渡橋近處。病人出來爲六名。故隨其無依者。四幕造給。使之奠接。舊幕中八處十一名。差病撤還。新舊幕合爲一百六十九處之意。敢啓。傳曰。雨勢姑無霽意。各別申飭。俾無如前漂失之弊。可也。
정조 8년
趙鼎鎭。以御營廳言啓曰。本廳字內病幕。連爲摘奸。則活人署近處。病人出來爲四名。故隨其無依者。二幕造給。使之奠接。新舊幕合爲一百七十處之意。敢啓。傳曰。知道。
정조 8년
趙鼎鎭。以義禁府言啓曰。因京畿仁川府殺獄罪人沈師伯獄事査啓。刑曹粘目判付內。該檢官仁川前府使問名。令該府拿問嚴處事命下。而該檢官指名牒報之意。行會本道矣。卽接京畿監司沈頤之牒報。則該檢官。卽仁川前府使金謹行。而月前已爲身故云。勿論。何如。傳曰。允。
정조 8년
趙鼎鎭。以義禁府言啓曰。原春道鐵原府徒三年定配罪人崔德恒。卽爲放送事。分付該道道臣之意。敢啓。傳曰。知道。
정조 8년
李益烍。以左右捕盜廳言啓曰。罪人孫仁達金小同等。更爲議處事。命下矣。孫仁達等當初所供內。雖云倚身門隻。門環自脫。而觀其供辭。參以事理。則自內下鑰之門。豈可以伊夜一身之從外暫倚。而致有此自開之理乎。語涉粧撰。事甚訝惑。臣等當初捧供之時。旣不能窮覈其情節。末梢議處之時。又未能亟施其當律至承嚴敎。惶恐待罪。而孫仁達金小同等。各別周牢。期於得情。何如。答曰。如以謂重罪。則昨請棍放何也。果無他奸情矣。又請惡刑何也。擬律何等審愼處。而太輕太重。全沒料量。此等捕將。置亦焉用。到今擬律。議于從事官部將輩可乎。卿等緘辭。從重推考。此草記勿施。待緘辭判下。更爲指一議處。可也。
정조 8년
領府事金尙喆箚曰。伏以。臣之冒瀆情懇。臣亦自厭其支離矣。豈不知分義之萬萬惶悚。而誠以不如是。則雖以我聖上終始曲遂之仁。恐亦無究竟之望。而目下最可悶者。諸司提擧。尙此羈縻。每當考績。輒煩頉稟。職務之曠廢。國體之苟簡。寧有是哉。尙逭大戾。莫非寬假之德。惟有奉朝請三字。庶爲臣一段自處之道。而前後籲天。一兪尙靳。苟使臣事君有素。忱誠仰格。則夫豈一年二年相持至此也。若臣兼帶之筵懇箚陳。非止一二。而況軍門所管。事體尤異。譯院摠轄。酬應甚繁。不可謂閑司漫任。尤非臣老病不事事者。一向尸居之地。玆敢不避瀆撓。冒死自列。伏乞聖明。察臣情之決難强迫。念職事之不容久瘝。先遞臣提擧之任。仍侈臣許休之恩。則豈獨臣暮年光華。庶亦有補於砥礪世敎之實政。臣不勝伏地竢命之地。答曰。省箚具悉卿懇。前此屢及心腹之諭。卿庶或體悉矣。引年之請。決無副施之理。卿其諒之諒之。諸司貶坐。卽暫時磨勘之事。固知不至爲勞。箚中辭遜。萬萬過當。卿須安心勿辭。趁期赴坐。仍傳曰。此批答遣史官。傳諭于領府事。
정조 8년
持平李祉永疏曰。伏以。臣資本庸陋。迹又孤畸。淸朝言責之任。自知不稱。前後屢叨。絲毫蔑效。居常愧懼。若隕淵谷。迺者柏府新除。忽下於千萬意外。仍以守令署經事。召牌踵臨。臣誠驚惶感激。宜卽竭蹶趨承之不暇。而第臣有至切之懇。臣之祖母。年今八十有九。平居氣息。實有凜綴之憂。而臣父又以篤老之年。不能自力於扶將。臣亦無他兄弟。獨自左右看護。頃刻難捨。臣若暫出。則臣之祖母與老父。依賴無人。將攝失宜。似此情理。不但私切憫迫。實亦人所矜憐。且數日以來。臣父猝患暑感。痢泄兼作。飮啖專廢。眞元澌鑠。臣方躬執刀圭。晝宵焦遑。離側供仕。實無其望。玆敢隨詣禁扃之外。略陳短章。仰瀆崇嚴。伏乞聖明。俯垂鑑諒。亟賜鐫削。以便救護。仍治臣瀆擾之罪。以肅朝綱。千萬幸甚。答曰。省疏具悉。爾其勿辭。救護父病。
정조 8년
副校理曺允大疏曰。伏以。臣父。適因事故。自鄕入城。當暑行役。感冒已多。而飮啖俄又失宜。關格忽地發作。委頓床席。促臣來視。臣纔聞此報。按住不得。玆敢忙陳短章。徑出禁扃。伏乞聖慈。俯垂鑑諒。亟遞臣所帶之職。以便救護。仍治臣擅離之罪。以肅朝綱。千萬幸甚。踏啓字。